EL
12.6.2023
Επίσημη Εφημερίδα της Ευρωπαϊκής Ένωσης
C 205/33
Προσφυγή της 14ης Απριλίου 2023 — Ευρωπαϊκή Επιτροπή κατά Δημοκρατίας της Βουλγαρίας (Υπόθεση C-237/23) (2023/C 205/37) Γλώσσα διαδικασίας: η βουλγαρική Διάδικοι Προσφεύγουσα: Ευρωπαϊκή Επιτροπή (εκπρόσωποι: U. Małecka, L. Malferrari και N. Nikolova) Καθής: Δημοκρατία της Βουλγαρίας
Αιτήματα Η προσφεύγουσα ζητεί από το Δικαστήριο: (1) να διαπιστώσει ότι η Δημοκρατία της Βουλγαρίας, παραλείποντας να θεσπίσει τις αναγκαίες νομοθετικές, κανονιστικές και διοικητικές διατάξεις για να συμμορφωθεί προς την οδηγία (EΕ) 2019/1024 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για τα ανοικτά δεδομένα και την περαιτέρω χρήση πληροφοριών του δημόσιου τομέα (1) ή, εν πάση περιπτώσει, παραλείποντας να τις κοινοποιήσει στην Επιτροπή, παρέβη τις υποχρεώσεις που υπέχει από το άρθρο 17, παράγραφος 1, της οδηγίας· (2) να υποχρέωσει τη Δημοκρατία της Βουλγαρίας να καταβάλλει στην Επιτροπή ένα κατ’ αποκοπήν ποσό το οποίο να αντιστοιχεί στο μεγαλύτερο από τα ακόλουθα δύο ποσά: i) ημερήσιο ποσό ύψους 1 800 ευρώ, πολλαπλασιαζόμενο με τον αριθμό των ημερών μεταξύ της επομένης της λήξεως της προθεσμίας μεταφοράς την οποία προβλέπει η ανωτέρω οδηγία και της ημερομηνίας λήξεως της παραβάσεως ή, εάν εξακολουθήσει η παράβαση, της ημερομηνίας εκδόσεως της αποφάσεως επί της παρούσας υποθέσεως· ή ii) ένα ελάχιστο κατ’ αποκοπήν ποσό ύψους 504 000 ευρώ· (3) στην περίπτωση κατά την οποία ήθελε εξακολουθήσει η υπό 1 παράβαση των υποχρεώσεων μέχρι της δημοσιεύσεως της αποφάσεως επί της παρούσας υποθέσεως, να υποχρεωθεί η Δημοκρατία της Βουλγαρίας να καταβάλλει την Επιτροπή πρόστιμο ύψους 9 720 ευρώ ημερησίως για κάθε ημέρα από της ημερομηνίας δημοσιεύσεως της αποφάσεως επί της παρούσας υποθέσεως μέχρι της ημερομηνίας κατά την οποία το εν λόγω κράτος μέλος εκπληρώσει τις υποχρεώσεις τις οποίες υπέχει από την εν λόγω οδηγία· (4) να καταδικάσει τη Δημοκρατία της Βουλγαρίας στα δικαστικά έξοδα.
Ισχυρισμοί και κύρια επιχειρήματα Η οδηγία (EΕ) 2019/1024 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για τα ανοικτά δεδομένα και την περαιτέρω χρήση πληροφοριών του δημόσιου τομέα περιλαμβάνει μια ελάχιστη δέσμη κανόνων που διέπουν την περαιτέρω χρήση και τις πρακτικές ρυθμίσεις για τη διευκόλυνση της περαιτέρω χρήσεως υφιστάμενων εγγράφων του δημόσιου τομέα και ερευνητικών δεδομένων με σκοπό να προαχθεί η χρήση των ανοικτών δεδομένων και να ενθαρρυνθεί η καινοτομία στον τομέα των προϊόντων και των υπηρεσιών.
Κατά το άρθρο 17, παράγραφος 1 της οδηγίας, τα κράτη μέλη έπρεπε να θέσουν σε εφαρμογή τις νομοθετικές, κανονιστικές και διοικητικές διατάξεις που είναι απαραίτητες προκειμένου να συμμορφωθούν με την οδηγία αυτή μέχρι τις 17 Ιουλίου 2021.
Από τα κράτη μέλη αναμενόταν επίσης να κοινοποιήσουν αμελλητί το κείμενο των θεσπισμένων διατάξεων στην Επιτροπή.
Στις 29 Σεπτεμβρίου 2021, η Επιτροπή απέστειλε στη Δημοκρατία της Βουλγαρίας προειδοποιητική επιστολή.
Στις 6 Απριλίου 2022, η Επιτροπή απέστειλε στη Δημοκρατία της Βουλγαρίας αιτιολογημένη γνώμη.
Εντούτοις, εξακολουθούν να μην έχουν ληφθεί τα μέτρα μεταφοράς στο εθνικό δίκαιο της οδηγίας ή, εν πάση περιπτώσει, να μην έχουν κοινοποιηθεί στην Επιτροπή.
(1)
ΕΕ 2019, L 172, σ.
56.